தோட்டத்தும் பிற நிலத்தும் கிணறு உண்டு. தோட்டம் துரவு என்பது இணைமொழி. துரவு ஆவது கிணறு. மிகப் பழங்காலத்தே உறைக் கிணறு இருந்தமை ‘உறைக் கிணற்றுப் புறச்சேரி’ எனவரும் பட்டினப் பாலையால் அறியலாம். கேணி ஊற்று நீரால் “தொட்டனைத் தூறும் மணற் கேணி” என்பதால் தெளிவாம். ஆற்றங்கரை ஊரார் ஊற்று நீர் எடுத்துப் பருகுதல் கருதி அதனை ‘ஊருண்கேணி’ என்பர். ஊருணி, ஊரணி, ஊருண்கேணி ஆய மூன்றும் வெவ்வேறானவை என்பதை அறிக. கிண்டுதல் – கோழி காலால் நிலத்தைக் கிழித்தல். கிளறுதல் – கிண்டிய இடத்தில் கோழி அலகால் சீத்தல். “கோழி கிண்டிக் கிளறித் தொலைக்கிறது” என்பது வழக்கு. கிண்டிக் கிளைத்தல் என்பதும் இதுவே. “குப்பையில் கிண்டி கிளைக்கும்” என்பது பழமொழி. ஒருவர் செய்தியைத் துருவித் துருவிக் கேட்கும் போது, ‘என்ன கிண்டிக் கிளறுகிறாயா?” என்று முறைப்பது வழக்கு. நெல்லைக் காலால் கிண்டுவதும், பின்னர்க் கையால் கிளறுவதும், கற்பித்த கல்வியாகலாம். கிண்டல் – ஒருவன் மறைவுச் செய்தியை அவன் வாயில் இருந்தே பிடுங்குதல்; கிண்டி அறிதல் கிண்டல் ஆயிற்று.